## Pravilnik o promidžbenim aktivnostima društava za osiguranje, odnosno društava za reosiguranje

### NN 151/2008 (23.12.2008.), Pravilnik o promidžbenim aktivnostima društava za osiguranje, odnosno društava za reosiguranje

HRVATSKA AGENCIJA ZA NADZOR FINANCIJSKIH USLUGA

4129

Na temelju članka 65.a. Zakona o osiguranju (»Narodne novine« broj 151/05 i 87/08) Uprava Hrvatske agencije za nadzor financijskih usluga na sjednici održanoj 18. prosinca 2008. donijela je

PRAVILNIK

O PROMIDŽBENIM AKTIVNOSTIMA

OPĆE ODREDBE

Članak 1.

Ovim Pravilnikom propisuju se:

– sadržaj i uvjeti promidžbenih aktivnosti, rokovi, postupak odobrenja, ispravka i zabrane promidžbenih informacija društava za osiguranje, odnosno društava za reosiguranje (u daljnjem tekstu: Društvo),

– dodatni uvjeti vezani za promidžbu Društva,

– postupak davanja odobrenja Hrvatske agencije za nadzor financijskih usluga (u daljnjem tekstu: Agencija) za promidžbene aktivnosti Društva,

– temeljni kriteriji istraživanja tržišta.

SADRŽAJ PROMIDŽBENIH AKTIVNOSTI

Članak 2.

(1) Promidžbenim aktivnostima smatraju se sve informacije priopćene trećim osobama i potencijalnim osiguranicima putem: oglasa u tisku, radija, televizije, putem osobnih posjeta, telefonskih poziva, internet mreže i elektronskih medija, putem interaktivne televizije te na bilo koji drugi način iz kojeg proizlazi namjera promidžbe Društva.

(2) Promidžbene aktivnosti koje sadrže informacije o Društvu i proizvodima koje nudi na tržištu moraju sadržavati jasne, istinite i potpune činjenice koje se temelje na vjerodostojnim podacima.

(3) Promidžbene aktivnosti ne smiju sadržavati tvrdnje, pisane ili usmene izjave i informacije:

1. koje prikrivaju ili na zabludljiv način prikazuju promidžbenu svrhu i cilj informacije,

2. koje stvaraju krivi ili lažni dojam o Društvu,

3. koje negativno, neistinito i pogrešno opisuju druge sudionike osiguravajućeg sustava,

4. koje su u suprotnosti sa statutom Društva,

5. koje sadrže obećanja, procjene i predviđanja određenog postotka buduće dobiti Društva ili dobiti vezanih za pojedine vrsta osiguranja,

6. koje sadrže nerevidirane podatke i pokazatelje o prethodnom financijskom poslovanju Društva,

7. temeljene na lažnim ili neprovjerenim pokazateljima o Društvu, njegovom položaju na tržištu i proizvodima koje nudi,

(4) Promidžbene informacije moraju sadržavati:

1. cjelovit, točan, jasan i istinit opis osiguravateljnog proizvoda i opis rizika koji iz takvog proizvoda proizlazi,

2. činjenice koje moraju biti potkrijepljene vjerodostojnim podacima.

(5) Sve promidžbene informacije moraju po svom izgledu, sadržaju i obliku biti jednako i istoznačno zastupljene.

DODATNI UVJETI ZA PROMIDŽBU

Članak 3.

Promidžbene aktivnosti, osim uvjeta propisanih člankom 2. ovog Pravilnika, moraju udovoljavati Standardima hrvatskog kodeksa oglašavanja Hrvatskog oglasnog zbora, donesenog 11. lipnja 1995., te ne smiju:

– sadržavati neistinite ili netočne tvrdnje koje su ili bi mogle biti od značaja za ugovaratelje osiguranja,

– prešućivati ili ispuštati činjenice koje su s obzirom na svoj sadržaj od značaja ili bi mogle biti od značaja za ugovaratelje osiguranja,

– sadržavati činjenice koje obmanjuju i dovode u zabludu ugovaratelje osiguranja.

ODOBRENJE

Članak 4.

(1) Za dobivanje odobrenja na promidžbenu aktivnost Društva oglašivač je dužan podnijeti Agenciji pisani zahtjev. Uz zahtjev se prilaže sadržaj promidžbene aktivnosti i informacije u izvorniku.

(2) Ako Agencija utvrdi da promidžbena aktivnost i informacija udovoljava uvjetima propisanim člancima 2. i 3. ovog Pravilnika, izdat će odobrenje oglašivaču najkasnije u roku od 30 (trideset) dana od dana podnošenja pisanog zahtjeva sa potpunim promidžbenim materijalom.

(3) Ako Agencija utvrdi da promidžbena aktivnost ima otklonjive nedostatke, pozvat će oglašivača da najkasnije u roku od 30 (trideset) dana utvrđene nedostatke otkloni ili ispravi i o tome dostavi dokaze.

(4) Nakon što oglašivač dostavi dokaze da je otklonio nedostatke, Agencija će izdati odobrenje za promidžbenu aktivnost.

Članak 5.

(1) Zahtjev za odobrenje promidžbene aktivnosti mora sadržavati slijedeće podatke:

1. podatke o oglašivaču,

2. naziv medija za oglašavanje,

3. naziv tvrtke za oglašavanje ili distribuciju,

4. trajanje promidžbene aktivnosti,

5. stvarne troškove promidžbene aktivnosti,

6. izvor financiranja promidžbene aktivnosti,

7. raspored i iznos troškova promidžbene aktivnosti prema osigurateljnim rizicima.

(2) Uz zahtjev iz stavka 1. potrebno je dostaviti i dokaze o plaćenoj naknadi i administrativnoj pristojbi za izdavanje odobrenja za promidžbenu aktivnost koje su propisane Pravilnikom o vrsti i visini naknada i administrativnih pristojbi Agencije.

Članak 6.

Društvo može obavljati samo one promidžbene aktivnosti za koje je dobilo prethodno odobrenje Agencije iz članka 4. ovoga Pravilnika.

Članak 7.

(1) Promidžbenu informaciju koju Društvo objavi bez odobrenja iz članka 4. ovog Pravilnika, mora na svoj trošak, po nalogu Agencije, pobiti na isti način i u istom formatu na kojem je i objavljena.

(2) Društvo je dužno pobiti promidžbenu informaciju iz stavka 1. ovog članka u roku od 8 (osam) dana od dana konačnosti rješenja Agencije kojim se nalaže pobijanje.

(3) Ako Društvo ne postupi po nalogu Agencije, Agencija će pobiti promidžbenu informaciju i promidžbeni materijal na teret Društva.

(4) Objavljivanjem promidžbene informacije bez prethodnog odobrenja Agencije Društvo čini prekršaj kažnjiv po Zakonu o osiguranju.

ZASTUPNICI I POSREDNICI, ZAPOSLENICI I POVEZANE OSOBE

Članak 8.

(1) Pravnim i fizičkim osobama koje obavljaju za Društvo poslove zastupanja u osiguranju, odnosno poslove posredovanja u osiguranju i reosiguranju, zaposlenicima Društva, osobama povezanim sa Društvom i bilo kojim drugim osobama nije dozvoljeno provoditi promidžbene aktivnosti za Društvo za koje ne postoji odobrenje Agencije. Za nedopuštene promidžbene aktivnosti koje u ime i za račun Društva poduzimaju navedene osobe odgovara Društvo.

(2) Društvo je obvezno mjesečno dostavljati Agenciji ažurirani popis osoba koje za Društvo obavljaju poslove zastupanja u osiguranju, odnosno poslove posredovanja u osiguranju i reosiguranju.

Članak 9.

(1) Svaka zainteresirana strana u postupku promidžbe Društva ima pravo podnijeti prijavu Agenciji protiv osobe koja u obavljanju promidžbe Društva postupa protivno odredbama Zakona i ovog Pravilnika.

(2) Prijave se podnose Agenciji u pisanoj formi i moraju biti potpisane. Agencija neće uzimati u obzir nepotpisane i anonimne prijave.

(3) Ako Agencija, postupajući po prijavi iz prethodnog stavka, utvrdi da je osoba koja obavlja promidžbu Društva prekršila odredbe Zakona i ovog Pravilnika, o tome će upozoriti Društvo.

(4) Učestalo kršenje odredbi ovog Pravilnika može biti razlogom za donošenje rješenja kojim se nalaže razrješenje člana uprave Društva.

ISTRAŽIVANJE TRŽIŠTA

Članak 10.

(1) Istraživanja tržišta koja se odnose na osigurateljnu djelatnost, mogu provoditi pravne osobe koje su registrirane za istraživanja tržišta i koje se tom djelatnošću bave najmanje tri godine.

(2) Uzorak istraživanja mora udovoljavati sljedećim uvjetima:

– sadržavati najmanje tisuću ispitanika, zaposlenih osoba iz Republike Hrvatske;

– reprezentativnost uzorka mora se izraziti u proporciji između broja ispitanika i zaposlenih osoba po županijama, gradovima i naseljima.

(3) Istraživanja se mogu provoditi metodama osobnog ili telefonskog istraživanja.

(4) Anketni upitnik treba sadržavati sljedeće podatke o ispitanicima:

• dob,

• spol,

• obrazovanje,

• radni staž,

• radno mjesto,

• kategoriju osobnih primanja,

• poznavanje mogućnosti odabira društava za osiguanje,

• spremnost na odluku o izboru društva za osiguranje.

(5) Rezultati istraživanja tržišta vezanih za osigurateljnu djelatnost, moraju se prije javnog predstavljanja i objavljivanja dati na uvid i odobrenje Agenciji, u izvorniku.

(6) Agencija će utvrditi jesu li istraživanja tržišta vjerodostojna i provedena na način i pod uvjetima iz stavka 1. do 4. ovog članka Pravilnika.

(7) Ako Agencija utvrdi da su istraživanja tržišta provedena u skladu s ovim Pravilnikom, dat će odobrenje za njihovo javno objavljivanje. U suprotnom, ako Agencija utvrdi da istraživanja tržišta nisu provedena u skladu s ovim Pravilnikom, odbit će dati odobrenje na njihovo objavljivanje.

(8) Agencija će najkasnije u roku od 30 (trideset) dana od dana uredno zaprimljenih i kompletiranih rezultata istraživanja tržišta, dati odobrenje za javno predstavljanje i objavljivanje rezultata istraživanja tržišta.

(9) U javnu objavu rezultata istraživanja potrebno je uključiti izjavu kojom se posebno naglašava da ti rezultati ne služe kao preporuka ili savjet za izbor Društva niti su ti rezultati garancija istovjetnih kretanja u budućnosti.

(10) Javno objavljivanje i predstavljanje rezultata istraživanja tržišta ne smije biti objavljeno bez odobrenja Agencije.

Članak 11.

Ovaj Pravilnik objavit će se u »»Narodnim novinama«« a stupa na snagu 1. siječnja 2009.

Klasa: 011-02/08-04/26

Urbroj: 326-01-08-1

Zagreb, 18. prosinca 2008.

Član Uprave
Ivica Letinić, v. r.

Pravilnik, NN 151/2008-4129